เรื่องร้องเรียน: สวัสดีครับ กลุ่มเพื่อนชัตชาติ  กระผมเป็นข้าราชการ สำนักป้องกันและบรรเทาสาธารณภัย กรุงเทพมหานคร เมื่อได้ยินรับคำสั่งเกี่ยวกับระบบการเข้าเวรของสถานีดับเพลิงในพื้นที่ กทม. แล้วผมมีความไม่สบายใจครับ  เนื่องจากคำสั่งนั้นระบุให้ทำงาน 24 ชม. แล้วหยุดพัก 24 ชม. ซึ่งจากการทำงานที่ผ่านมาของผม ต้องเรียนว่า เป็นระบบการทำงานที่เอาเปรียบข้าราชการมากไป เนื่องจากหากเปรียบเทียบกับการทำงานของ ข้าราชการปรกติ ที่ทำงาน 40 ชม.ต่อสัปดาห์แล้ว จะเห็นว่า ข้าราชการสำนักป้องกันฯ ทำงานถึง 72-96 ชม.ต่อสัปดาห์ มากกว่าเกือบเท่าตัว แม้ว่าทางสำนักป้องกันฯ จะมีข้อชี้แจงว่าเป็นธรรมแล้วเนื่องจากเป็นงาน นั่งๆ นอนๆ รอเหตุ   แต่ในความเป็นจริง เราไม่ได้รอเหตุ ณ ที่ตั้งเท่านั้น ช่วงเช้ามีการทดสอบเครื่องยนต์ ล้างรถ เตรียมอุปกรณ์ มีการออกพื้นที่ให้ความรู้ ไม่รวมถึงภารกิจนอกเหนือจากหน้าที่เช่น ช่วยเหลือด้านไฟฟ้าส่องสว่าง งานภารกิจรับเสด็จ งานภารกิจถวายความปลอดภัยต่างๆ ที่ต้องประสานกับหน่วยงานอื่นๆ ซึ่งจะใช้กำลังพลที่อยู่นอกเหนือการประจำสถานีใน 12 ชั่วโมงแรก(เวรพัก)   นอกจากนี้ หากเป็นเวรที่อยู่ปฏิบัติหน้าที่ในช่วง 12 ชั่วโมงหลัง คือ 20.00น.-08.00น.ของวันรุ่งขึ้น หมายความว่า หากออกเวรแล้ว สิ่งที่ทำได้มีเพียงการพักผ่อน ตารางชีวิตก็จะเปลี่ยน เหมือนวันที่ได้พักวันต่อไปหายไป 1 วัน สมมติว่านอน 8 ชม. เข้านอน 8.30 น. ตื่น 16.30 น. รุ่งเช้าของอีกวันท่านก็ต้องมาเข้าเวรต่อ ขอให้คำนึงถึงจุดนี้ด้วยนะครับ  อีกประเด็นหนึ่งก็คือการที่ผู้บริหารอ้างว่าการเข้าเวรด้วยระบบดังกล่าวเหมาะสมเพราะค่าเสี่ยงภัย 5,000 บาท ผมคิดว่าเป็นสิ่งที่ไม่ถูกต้อง เนื่องจาก ค่าเสี่ยงภัย เป็นคนละประเด็นกับค่าล่วงเวลา งานดับเพลิงและกู้ภัยควรจัดเป็นงานวิชาชีพเฉพาะ มีใบประกอบวิชาชีพ เพื่อแก้ปัญหาความเข้าใจผิดในส่วนนี้  ทั้งนี้ผู้บริหารยังกล่าวว่าหากต้องการพักผ่อนให้ใช้วันลาตามปรกติได้ โดยไม่เกิน 2 วัน หรือ 72 ชม. รวมวันที่พัก ประเด็นนี้ไม่ควรยกขึ้นมาพูดถึงเนื่องจากเป็นสิทธิขั้นพื้นฐาน เป็นมาตรฐานปรกติที่ข้าราชการจะลาได้  จากประสบการณ์ที่เคยเข้าเวรด้วยระบบดังกล่าว นอกจากจะทำให้ร่างกายทรุดโทรมเนื่องจากการปรับเวลาของชีวิตสลับไปมา แล้วยังถือว่าจำกัดสิทธิ์การได้พักผ่อนเป็นอย่างมาก มีบางครั้งในช่วงวันหยุดยาวที่เราอยู่ประจำสถานีเพื่อเฝ้าระวังเหตุเพื่อประชาชน ...
การดำเนินการของเจ้าหน้าที่: สำนักป้องกันและบรรเทาสาธารณภัย ขอเรียนว่า สำนักป้องกันและบรรเทาสาธารณภัย เป็นหน่วยงานที่มีภารกิจหลักในการบริหารจัดการควบคุมและระงับเหตุอัคคีภัยสาธารณภัย ดูแลความปลอดภัยให้กับประชาชนชาวกรุงเทพมหานคร ที่ไม่อาจกำหนดชัดเจนได้ว่าวันเวลาใดจะมีภารกิจ จึงต้องมีการเตรียมพร้อมตลอด 24 ชั่วโมง โดยการดำเนินการดังกล่าวตั้งอยู่ในหลักการทำงานที่คำนึงถึงผลประโยชน์ของราชการและความปลอดภัยของประชาชนเป็นที่ตั้ง  ทั้งนี้ ก็มิได้ละเลยปัญหาเรื่องการปฏิบัติงานของเจ้าหน้าที่ที่จะต้องปฏิบัติงานเกินกว่าที่ควรจะเป็น คณะผู้บริหาร อยู่ระหว่างแก้ไขปัญหาเรื่องการเพิ่มอัตรากำลังให้สอดคล้องกับการเพิ่มสถานี เพื่อให้ได้มาตรฐานการปฏิบัติงาน และมาตรฐานของบุคลากรต่อภาระงานที่เหมาะสม โดยปัจจุบัน สำนักป้องกันและบรรเทาสาธารณภัย อยู่ระหว่างดำเนินการขออนุมัติเพิ่มกรอบอัตรากำลัง รายละเอียดปรากฎตามเอกสารที่แนบ จึงเรียนมาเพื่อโปรดทราบ
ความเห็นของผู้แจ้ง: เป็นช่องทางในการเรียกความยุติธรรมและความถูกต้อง
พื้นที่: แขวงเสาชิงช้า เขตพระนคร กรุงเทพมหานคร